কোচবিহারে অভিষেকের মঞ্চে ‘ভোটার ভূত’, তারপর কী হল?

কোচবিহার: উত্তরবঙ্গ সফরে এসে কোচবিহারেও (Cooch Behar) নির্বাচন কমিশনকে (Election Commission) কাঠগড়ায় তুলে আক্রমণ শানালেন তৃণমূলের (TMC) সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)। তৃণমূলের ‘রণসংকল্প সভা’ থেকে বিজেপি ও নির্বাচন কমিশনের বিরুদ্ধে একের পর এক বিস্ফোরক অভিযোগ করেন তিনি। বারুইপুরের পর কোচবিহারেও একই কৌশল নেন অভিষেক—খসড়া ভোটার তালিকায় ‘মৃত’ দেখানো ১০ জন জীবিত মানুষকে মঞ্চে তুলে ধরেন।

বিশেষভাবে তৈরি র‌্যাম্প দিয়ে মঞ্চে উঠে কর্মী-সমর্থকদের অভিবাদন জানান অভিষেক। এরপর একে একে মঞ্চে ডাকেন সেই ১০ জন বাসিন্দাকে, যাঁদের নাম নির্বাচন কমিশনের স্পেশাল ইনটেনসিভ রিভিশন (SIR) প্রক্রিয়ায় মৃত বলে চিহ্নিত করা হয়েছে। মঞ্চে দাঁড় করিয়ে প্রশ্ন তোলেন, “যাঁরা জীবিত, তাঁদের কীভাবে মৃত ঘোষণা করা হল? এটাই কি গণতন্ত্র?”

আরও পড়ুন: শিল্পায়নে বাধা দেওয়া সিঙ্গুরে কী শোনাবেন প্রধানমন্ত্রী?

অভিষেকের অভিযোগ, বিজেপির নির্দেশে উদ্দেশ্যপ্রণোদিতভাবে ভোটার তালিকা থেকে সাধারণ মানুষের নাম বাদ দেওয়া হচ্ছে। তাঁর কটাক্ষ, “বিজেপির দালাল নির্বাচন কমিশন আপনাদের মৃত বানাচ্ছে।” সভা থেকে তিনি স্পষ্ট বার্তা দেন, “বাংলার মানুষের অধিকার রক্ষার লড়াই দিল্লি পর্যন্ত নিয়ে যাব।” তিনি দলীয় কর্মীদের প্রতি আহ্বান জানান, প্রতিটি বুথে নজরদারি বাড়াতে এবং ভোটার তালিকা থেকে কারও নাম বাদ না যায়, সে বিষয়ে সতর্ক থাকতে।